1. Tul sena ħidma tispiċċa twettaq diversi passi li mhux dejjem ikollok l-opportunità li titkellem dwarhom. Numru ta' drabi nagħmel użu minn dawn l-artikoli però mhux dejjem jirnexxili. Fil-fatt, is-sena li għaddiet ġibna madwar 38 avviżi legali fis-seħħ u kellna 5 abbozzi ta' liġijiet li tqegħdu fuq il-Mejda tal-Kamra għad-diskussjoni. Fost din il-ħidma leġislattiva kellna wkoll tlett mozzjonijiet f'daqqa li permezz tagħhom ġew ratifikati numru ta' konvenzjonijiet. 2. Konvenzjoni partikolarment importanti li ġiet hekk ratifikata kienet dik tas-Cybercrime. Konvenzjoni li nbdiet fi ħdan il-Kunsill tal-Ewropa u li irnexxielha tasal sabiex tistabbilixxi regoli legali li qabel ma kienux jeżistu f'settur mill-iktar delikat u diffiċli. Dan għax is-settur tal-internet li ġie ġenerat u żviluppat b'daqshekk qawwa, ġieb miegħu wkoll inkwiet u illegalitajiet li qabel ma kienx hemm. Bħalma oġġett jista' jiġi użat għat-tajjeb, daqshekk ieħor jista' għall-ħażin. Il-kompjuter huwa għodda importanti fid-dinja teknoloġikament avvanzata li għandna llum. 3. Fit-23 ta' Novembru 2011 ġiet konkluża din il-konvenzjoni li permezz tagħha beda proċess li beda jimmarka kontroll f'punti determinanti li kellna. Il-bażi tad-dokument huwa mibni fuq il-prinċipju lijekk kull Stat li ffirma u rratifikaha jdaħħal fil-liġijiet tiegħu numru ta' reati, allura jkun hemm front magħqud internazzjonalment li jassigura li min jabbuża jiġi mressaq quddiem il-qorti mixli b'reati kriminali. Dan huwa parti mid-Dritt Pubbliku Internazzjonali fis-settur penali li qiegħed biċċa biċċa jikber u jiżviluppa ruħu. 4. L-attakk prinċipali fl-artikolu 9 tal-konvenzjoni huwa mmirat kontra l-pornografija tal-minuri. Il-produzzjoni għall-iskop ta' distribuzzjoni, li toffri jew tagħmel għad-disposizzjoni (dejjem permezz tal-kompjuter) pornografija, huma punibbli. Fuq dan fis-sena 2010 għaddejna mill-Parlament numru ta' artikoli ġodda li daħħalna fil-Kodiċi Kriminali, li ġibna fis-seħħ u terġa', morna oltre. Għalhekk hemm issa artikoli iktar b'saħħithom li mhux biss jassiguraw li jkollna linja ċara u diretta kontra l-pornografija, imma wkoll kontra l-issolleċitar fuq l-internet għall-prostituzzjoni immorali, kif ukoll għall-hekk imsejjaħ "turiżmu sesswali". 5. Fil-fatt, fl-Att VII tal-2010 rnexxielna ngħollu l-livell tad-difiża kontra l-użu żbaljat tal-mezzi tal-komunikazzjoni biex nipproteġu l-minuri. Fuq dan, l-Unjoni Ewropea rrikonoxxiet dan il-pass is-sena li għaddiet u faħħret lil pajjiżna li qiegħed ferm iktar 'il quddiem minn diversi Stati Ewropej oħra. Id-difiża tal-minuri kienet u tibqa' prijorità għalina, jiġi minn fejn jiġi l-attakk lejhom, speċjalment fis-settur tal-pedofelija u l-pornografija. Ġew meħuda deċiżjonijiet tajba fis-snin li għaddew, ma hemmx dubju, u pajjiżna qiegħed igawdi minnhom. 6. Il-Konvenzjoni ta' Budapest għalhekk irnexxielha timmarka passi determinanti 'l quddiem. L-Ewropa, li fortunatament għandha f'idejha strumenti politiċi li ebda kontinent ieħor ma għandu, irnexxielha tmexxi u tistabbilixxi livelli legali li qegħdin fuq quddiem. Dan ġieb ukoll Stati oħra bħall-Kanada, il-Ġappun u l-Istati Uniti biex jipparteċipaw u jmorru lejn l-istess direzzjonijiet. Pajjiżna fortunatament qiegħed hemm, ma' dawn l-Istati, parteċipant attiv u kapaċi jagħti sehmu. Il-Konvenzjoni ta' Budapest hija l-ewwel pass 'il quddiem. Nittamaw li dan il-proċess ma jieqafx hawn, imma jkompli għaddej għax hemm żoni oħra tat-teknoloġija moderna li jimmeritaw attenzjoni u leġislazzjoni.
Il-Konvenzjoni ta' Budapest